Dirvoninis dobilas

Dirvoninis dobilas (Trifolium aureum) – pupinių (Fabaceae) šeimos vienametis, kartais dvimetis, 10-40 cm aukščio augalas.

Stiebas status arba kylantis, dažniausiai nuo pat pamato išsišakojęs, plaukuotas. Lapai pražanginiai, trilapiai. Žiedai iš pradžių 4-5 mm ilgio, peržydėję 6-7 mm ilgio, po 40-70 susitelkę į tankias galvutes. Vainikėlis geltonas, peržydėjęs gelsvai rudas arba rusvas, blizgantis. Ankštys 2 mm ilgio, apie 2 mm ilgio, apie 1,5 mm pločio, suplotos. Sėklos gelsvai rudos, su žalsvu pagrindu arba ištisai rudos.

Žydi birželio-liepos mėnesiais.

Auga sausose pievose, dirvonuose, pamiškėse, miškų aikštelėse. Mėgsta lengvus dirvožemius. Paplitęs visuose rajonuose, bet apyretis.

Vaistinei žaliavai vartojami žiedai. jie pjaunami augalams žydint. Žieduose yra glikozidų, eterinio aliejaus, iki 26,3 mg% askorbino rūgšties, karotino, E ir B gupės vitaminų, alkaloidų, dervų, riebalų, izoflavonų, biochinino A, pigmentų, mineralinių medžiagų.

Dirvoninis dobilas yra medingas, pašarinis augalas, vartojamas kaip arbatos pakaitalas.

Kategorija:Pupiniai
Kategorija:Vaistiniai augalai